Amstrad CPC

Amstrad CPC (Colour Personal Computer sutrumpinimas) – 8 bitų asmeninių kompiuterių serija, kuri buvo gaminama Amstrad kompanijos nuo 1984 iki 1990 metų. Kompiuteris buvo suprojektuotas konkuruoti asmeninių kompiuterių rinkoje, kurioje tuo metu dominavo Commodore 64 ir Sinclair ZX Spectrum modeliai. CPC serija buvo sėkmingai įsitvirtinusi Jungintės Karalystės, Prancūzijos, Ispanijos ir vokiškai kalbančiose šalyse.

Serija turėjo 6 skirtingus modelius: CPC464, CPC664 ir CPC6128 sėkmingai konkuravo Europos asmeninių kompiuterių rinkoje. Vėlesni plus modeliai, 464plus ir 6128plus, pastangos pratęsti sistemos gyvavimo ciklą, atnaujinant aparatinę įrangą, buvo daug mažiau sėkmingi. Taip pat komerciniu požiūriu nesėkmingas buvo ir bandymas išleisti plus aparatinę įrangą žaidimo konsolės pavidalu – GX4000.

CPC kompiuterių aparatinė įranga paremta Zilog Z80A procesoriumi, turėjo 64 arba 128 kB operatyviosios atminties. Į korpusą be klaviatūros būdavo integruojamas atminties saugojimo įrenginys: kompaktinių kasečių dėklas arba 3 standžiųjų diskelių įrenginys. Kompiuteriai buvo parduodami su spalvotu ar vienspalviu monitoriumi, kuris taip pat atlikdavo ir energijos šaltinio pagrindiniam įrenginiui vaidmenį. Taip pat buvo prieinamas platus asortimentas Amstrad ir trečiųjų šalių aparatinės įrangos praplėtimų, pavyzdžiui, diskelių skaitymo įrenginiai (CPC464 modeliui), spausdintuvai, operatyviosios atminties praplėtimai.

CPC serija buvo prieš pastatyta kitiems kompiuteriams žaidimų rinkai ir jai buvo išleidžiama daug kompiuterinių žaidimų programinės įrangos. Sąlyginai nedidelė sistemos su dedikuotu monitoriumi kaina, aukštos rezoliucijos vienspalvis tekstas ir grafinės posistemės galimybės bei galimybė paleisti CP/M operacinės sistemos programinę įrangą suteikė kompiuteriui patrauklumo ir verslo srityje. Tai atsispindėjo ir plačiame programinės įrangos pasirinkime.

Per savo gyvavimo ciklą buvo parduota apie 3 milijonai CPC serijos kompiuterių.

Modeliai

Pradinė serija 

CPC serijos idėja buvo dvilypė. Pirma – tai „viskas viename“ koncepcija, kur kompiuteris, klaviatūra ir duomenų saugojimo įrenginys yra viename įrenginyje. Pasirinktinai parduodamas su dedikuotu monitoriumi. Dauguma to laikotarpio asmeninių kompiuterių, pavyzdžiui, Sinclair Research ZX serija, Commodore 64 ir BBC Micro rėmėsi televizoriaus ir atskirai prijungto magnetofono ar diskų skaitytuvo naudojimu. Viskas viename koncepcija nebuvo visiškai nauja ir buvo naudojama verslui orientuotose įrenginiuose ir Commodore PET kompiuteryje, bet asmeninių kompiuterių rinkoje CPC serija pralenkė Apple Macintosh beveik metais.

Antra, Amstrad įkūrėjas Alan Sugar norėjo, kad įrenginys primintų „tikrą kompiuterį, kuris yra panašus į tą, koks yra matomas oro uoste prieš išvykstant atostogų“, ir neprimintų „nėščių“ kalkiuliatorių – greičiausiai kritikuodamas Sinclair ZX81 ir ZX Spectrum membraninio tipo klaviatūras.

CPC464 
CPC464 turėjo 64 kB RAM ir vidinį kompaktinių audio kasečių dėklą. Jis buvo pristatytas 1984 metų birželį Jungtinėje Karalystėje. Pradinės mažmeninės prekybos kainos buvo 249 svarai sterlingų su žaliu vienspalviu monitoriumi ir 359 svarai sterlingų su spalvotu monitoriumi. Pristačius CPC6128 1985 metų pabaigoje CPC464 kainos buvo sumažintos 50 svarų sterlingų.

1990 metais 464plus pakeitė CPC464 modelių linijoje ir CPC464 gamyba buvo nutraukta.

CPC664 

CPC664 turėjo 64 kB RAM ir vidinį 3 colių diskelių įrenginį. Jis buvo pristatytas 1985 metų gegužės mėnesį Jungtinėje Karalystėje. Pradinė rekomendacinė mažmeninė kaina buvo 339 svarai sterlingų su žaliu monitoriumi ir 449 svarai sterlingų su spalvotu monitoriumi.

Po sėkmingo CPC464 išleidimo vartotojai prašė dviejų patobulinimų: daugiau atminties ir vidinio diskelių įrenginio. Pastarąjį prašymą realizuoti Amstrad kompanijai buvo realizuoti lengviau, tad CPC664 atspindėjo šį sprendimą. Jis buvo pozicionuojamas ne tik kaip žemiausios kainos kompiuteris su diskeliu įrenginiu, bet ir kaip pigiausia CP/M 2.2 to meto sistema. Tačiau jis neturėjo tikslo pakeisti CPC464, kurio gamyba nebuvo sustabdyta ir kaina CPC664 išleidimo metu nebuvo sumažinta.

Palyginus su CPC464, CPC664 modelis buvo labai pakeistas, ne tik tam, kad pavyktų įkomponuoti diskelių įrenginį, bet buvo ir pertvarkyta klaviatūros dalis. Amstrad reklaminės informacijos giriama kaip „ergonomiška“, klaviatūra buvo pastebimai pakreipta į priekį su MSX stiliaus rodyklių mygtukais virš skaičių klaviatūros, kurie dabar turėjo funkcinių mygtukų žymėjimą. CPC464 įvairiaspalvė klaviatūra buvo pakeista į pilką ir šviesiai mėlyną.

CPC664 užpakalinė dalis turi tas pačias jungtis kaip ir CPC464, išskyrus papildomą 12V maitinimo laidą. Skirtingai nuo CPC464 kasetinio įrenginio, kuris galėjo būti maitinamas pagrindinio įrenginio 5V įtampa, CPC664 integruotas diskelių skaitytuvas reikalavo papildomo 12V maitinimo. Ši įtampa galėjo būti tiekiama atnaujintų versijų monitoriais (GT-65 ir CTM-644).

CPC664 buvo gaminamas tik apie 6 mėnesius. 1985 pabaigoje, kai Europoje buvo pristatytas CPC6128, Amstrad nusprendė nelaikyti trijų modelių serijoje ir CPC664 gamyba buvo nutraukta.

CPC6128 
CPC6128 turėjo 128 kB RAM ir vidinį 3 colių standžiųjų diskelių įrenginį. Be įvairių aparatinės ir programinės įrangos patobulinimų, labiausiai žinoma CPC6128 savybė buvo suderinamumas su CP/M+ operacine sistema, kas sąlygojo jo naudojimą versle.

CPC6128 buvo išleistas 1985 metų rugpjūtį ir pradžioje buvo parduodamas tik Jungtinėse Amerikos Valstijose. Importuojamas ir platinamas Indescomp, Inc. of Chicago šis kompiuteris tapo pirmuoju Amstrad produktu, parduodamu JAV. Tuo metu šios šalies rinka Europos gamintojams buvo gana sunkiai prieinama. 1985 pabaigoje modelis atsirado Europoje ir pakeitė CPC664 modelį. Pradinės rekomendacinės mažmeninės prekybos kainos buvo 299 ir 799 svarai sterlingų už modelį su nespalvotu ir spalvotu monitoriumi atitinkamai.

1990 metais 6128plus pakeitė CPC6128 modelį ir CPC6128 gamyba buvo nutraukta.

plus serija 
Susidurdamas su besikeičiančia asmeniniu kompiuterių rinka, Amstrad 1990 metais nusprendė atnaujinti CPC modelių seriją, kurią pažymėjo plus, PLUS arba CPC+ serija. Pagrindiniai tikslai buvo įvairūs patobulinimai CPC aparatiniai įrangai, korpuso dizaino atnaujinimas, siekiant atitikti to laikmečio išvaizdos standartus, ir pagerinti kartridžų palaikymą. Nauji modeliai serijoje buvo 464plus ir 6128plus asmeniniai kompiuteriai ir GX4000 kompiuterinių žaidimų konsolė. „CPC“ santrumpa buvo pašalinta iš modelių vardų.

Perprojektavimas gerokai patobulino CPC aparatinę įrangą, daugiausia taisant jos ankstesnius trūkumus žaidimų platformos srityje, ypač pagerinant grafikos ir garso posistemę. Taip pat buvo pridėtas analoginių vairalazdžių, 8 bitų spausdintuvų palaikymas bei galimybė įdėti iki 4 megabitų ROM kartridžus.

Nauja modelių serija buvo pilnai atgaliniai suderinama su pradiniais CPC modeliais. Jos atnaujintos savybės buvo prieinamos tik sąmoningai jas iškvietus taip apsaugant nuo netyčinio jų iškvietimo esamos CPC programinės įrangos.

Nepaisant aparatinės įrangos patobulinimų, ji jau buvo pasenusi išleidimo metu ir nepritraukė nei vartotojų nei programinės įrangos gamintojų, kurie jau migravo prie 16 bitų sistemų. Dėl šios priežasties plus serija buvo komerciniu požiūriu nesėkminga. Serijos gamyba buvo gana greitai nutraukta po jos pristatymo.

464plus, 6128plus 

464plus ir 6128plus modelių tikslas buvo tapti „sudėtingesniais ir stilingesniais“ CPC464 ir CPC6128 pakaitalais. Pagrindinės jų charakteristikos liko tokios pačios kaip ir jų pradininkų: 464plus turėjo 64 kB operatyviosios atminties ir kasetinį įrenginį, 6128plus 128 kB operatyviosios atminties ir 3" colių diskelių įrenginį. Abu modeliai dalinosi ta pačia korpuso schema ir CPC6128 klaviatūros išdėstymu, atminties saugojimo laikmenos buvo įdedamos kompiuterių šone.

464plus ir 6128plus buvo pristatyti 1990 metų rugsėjį. Rekomenduojamos mažmeninės kainos 1990 Prancūzijos frankų su vienspalvį monitorių ir 2990 su spalvotu monitoriumi už 464plus modelį, už 6128plus modelį 2990 ir 3990 Prancūzijos frankų atitinkamai.

GX4000 

GX4000 buvo trumpalaikis Amstrad bandymas įeiti į kompiuterinių žaidimų konsolių rinką. Aparatinės įrangos charakteristikos atitiko kitų plus serijos kompiuterių charakteristikas ir atspindėjo minimalų variantą be klaviatūros ar atminties saugojimo įrenginių palaikymo.

Specialūs modeliai ir klonai

CPC472 

CPC472 yra modofikuotas CPC464 modelis, sukurtas ir trumpai 1985 metais platintas Ispanijoje Indescomp (vėliau tapusios Amstrad Spain) kompanijos, kuri buvo oficiali Amstrad platintoja šioje šalyje. Jos pagrindinis skirtumas buvo papildoma plokštė, turinti 8KB atminties, tačiau ji nebuvo elektroniniu būdu sujungta su kompiuteriu, tad ir neprieinama procesoriui. Jos tikslas buvo padidinti kompiuterio specifikacijas iki 72 kB, siekiant apeiti didelius ispaniškus importo mokesčius kompiuteriams, turintiems 64 kB ar mažiau atminties. Po mėnesio nuo CPC472 išleidimo tarifas buvo panaikintas 64kB kompiuteriams ir jo gamyba buvo sustabdyta.

KC Compact 

Kleincomputer KC Compact yra Amstrad CPC klonas, kuris buvo gaminamas Rytų Vokietijoje VEB Mikroelektronik Mühlhausen gamykloje 1989 metais. Nors kompiuteris naudojo įvairius Amstrad CPC aparatinės įrangos pakaitalus ir emuliaciją, jis yra didžiąja dalimi suderinamas su Amstrad CPC programine įranga. Jis turi 64 kB operatyviosios atminties ir naudoja specializuotą modifikuotai aparatiniai įrangai CPC6128 programinę įrangą. KC Compact yra paskutinis 8 bitų kompiuteris, kuris buvo gaminamas Rytų Vokietijoje.

Programinė įranga

BASIC ir operacinė sistema 

Kaip ir dauguma tų laikų asmeninių kompiuterių, CPC operacinė sistema ir BASIC programavimo kalbos interpretatorius buvo integruotas į pastoviąją atmintį. Kompiuteriai naudojo Locomotive BASIC programinę įrangą.

CP/M 

Digital Research CP/M operacinė sistema buvo platinama kartu su 664 ir 6128 kompiuteriais naudojant jų diskelius, 464 kompiuteriams reikėjo papildomo DDI-1 diskelių skaitymo įrenginio. 64kB sistemos buvo platinamos su CP/M 2.2 versija, 128kB sistemos taip pat įtraukė ir CP/M 3.1 versiją.

Kitos programavimo kalbos 

Nors buvo įmanoma įsigyti Locomotive BASIC, C ir Pascal programavimo kalbos kompiliatorius, dauguma CPC programinės įrangos buvo parašyta Z80 asemblerio kalba. Diskinės ne plus sistemos turėjo edukacinę LOGO programavimo kalbą.

Schneider Computer Division 

Norėdama platinti kompiuterius Vokietijoje, Austrijoje ir Šveicarijoje, kur Amstrad neturėjo platinimo struktūros, kompanija sudarė bendradarbiavimo sutartį su Vokietijos Schneider Rundfunkwerke AG kompanija. 1984 metais kompiuterių platinimui buvo specialiai sukurta dukterinė Schneider Computer Division kompanija. Amstrad CPC kompiuterių serija buvo parduodama Schneider CPC vardu.

Aparatinė įranga buvo tokia pati, tačiau Schneider CPC modeliai skyrėsi nuo Amstrad analogų. Pirmiausia Schneider CPC131 ir CPC 664 klaviatūros mygtukai buvo pilkos spalvos vietoje spalvotų, nors liko britų išdėstymo. Vokiškam „QWERTZ“ klaviatūros išdėstymui, Schneider prekiavo nedidele programine įranga ir lipdukais, kurie pakeisdavo išdėstymą.

1988 metais Schneider atsisakė prekiauti Amstrad kompanijos su IBM PC suderinamais kompiuteriais ir bendradarbiavimas baigėsi. Schneider pardavė likusias atsargas ir pasinaudojo sukurta rinkos pozicija pristatant savo asmeninių kompiuterių modelius. Sukurdama dukterinę Amstrad GmbH kompaniją, Amstrad bandė platinti savo produktų liniją, įskaitant CPC464 ir CPC6128, bet nepavyko pristatyti savo vardo vokiškai kalbančių šalių rinkose.

Įtaka kitiems Amstrad kompiuteriams 

Po sėkmės su CPC 464 Amstrad išleido Amstrad PCW teksto redaktorių seriją, kuri taip buvo paremta Z80 procesoriumi, naudojo 3 colių diskelių skaitytuvus ir Locomotive programinę įrangą.

1986 metų balandžio 7 Amstrad pranešė, kad nupirko Sinclair Research kompiuterių verslą,  įskaitant ir ZX Spectrum, už 5 milijonus svarų sterlingų. Šis pirkinys įtraukė ir neparduotas Sinclair QL ir Spectrum atsargas. Amstrad uždirbo daugiau nei 5 milijonus svarų vien pardavęs šiuos išteklius. Amstrad išleido du naujus Spectrum variantus: ZX Spectrum +2, paremtą ZX Spectrum 128, su integruotu kompaktinių kasečių įrenginiu (analogišku CPC 464) ir ZX Spectrum +3 su integruotu diskelių įrenginiu (panašiu į CPC 664 ir 6128).

Šaltiniai

Nuorodos 

 CPC viki puslapis
 Neoficialus Amstrad resursas

Kompiuteriai